HALVPARTEN: Etter at Senterpartiets Sigrid Simensen Ilsøy spurte finansminister Siv Jensen (Frp) i Stortinget hvor mye innvandrerne betaler i skatt, har Finansdepartementet innhentet tall fra Statistisk sentralbyrå. Tallene viser at ikke-norskfødte betaler halvparten av det Ola Nordmann betaler i skatt. Foto: Heiko Junge NTB scanpix

Norskfødte betaler nesten dobbelt så mye i skatt som innvandrere

Tall fra Statistisk sentralbyrå viser at Ola Nordmann i 2015 betalte 112.800 kroner i skatt. Personer som ikke er født i Norge, betalte bare halvparten, 65.200 kroner. Årsaken er at lønnsnivået for utenlandsfødte er vesentlig lavere.

NTB

Oppdatert 16. november 2017

Artikkelen er over to år gammel

Det er også store forskjeller mellom innvandrergruppene i hvor mye de bidrar med av skatteinntekter. I median betalte personer født i Iran 62.800 kroner i skatt. Tilsvarende for somaliere er 19.900 kroner. Polakker står for 70.800 skattekroner per hode, skriver Klassekampen.

Forskjellene har økt siden 2000. Mens innbetalt skatt for nordmenn har økt med 95 prosent i gjennomsnitt i 15-årsperioden, har utlignet skatt for innvandrerbefolkningen økt med 60 prosent.

Fikk du med deg dette? Skulle få igjen 413 kroner på skatten – fikk 126.000

Dette viser tall Finansdepartementet har innhentet fra Statistisk sentralbyrå (SSB) etter at Senterpartiets Sigrid Simensen Ilsøy spurte finansminister Siv Jensen (Frp) i Stortinget hvor mye innvandrerne betaler i skatt.

Rådgiver i SSB, Frøydis Strøm, sier skillet mellom å ha fulltidsarbeid og ikke, er det viktigste for å forklare forskjellene i innbetalt skatt. Flere innvandrergrupper er også overrepresentert i lavlønnsyrker.

Visste du dette? På ti år har landets kommuner doblet inntekter fra eiendomsskatten

Innvandrergruppene med mest innbetalt skatt, kommer fra landene i Nord-Europa. Personer fra Sverige betalte i median 111.000 kroner i skatt, og personer fra Tyskland 104.500 kroner.

I september 2016 var gjennomsnittlig månedslønn for lønnsmottakere i Norge på 43.300 kroner. Innvandrere hadde tilsvarende en månedslønn på 38.000 kroner, melder Statistisk sentralbyrå , SSB.

Publisert: 16.11.17 kl. 07:45 Oppdatert: 16.11.17 kl. 17:47

Les også

Mer om Skatter og avgifter